‘Hatfield se domste dief’Argieffoto. Kapt. Colette Weilbach, woordvoerder van die polisie, het gesê ŉ 22-jarige motoris het Sondag sy motor in Burnettstraat in Hatfield parkeer. “Hy het sy motor probeer sluit, maar die afstandbeheerder het probleme gegee. Hy het sy motor vir ŉ paar minute verlaat.” Volgens Weilbach het die motoris kort hierna teruggekeer en ŉ onbekende man in sy motor aangetref. “Die motoris het koelkop gebly en die afstandbeheerder gebruik om die verdagte in die motor toe te sluit. Hy het die Brooklyn-polisie genader en die 33-jarige man is in hegtenis geneem.” Die verdagte sou Maandag in die hof verskyn vir poging tot diefstal uit ŉ motor. Weilbach het mense versoek om seker te maak dat hul voertuie wel gesluit is wanneer hulle dit met ’n afstandbeheerder sluit. Dit geld ook vir parkeerterreine waar daar beheerde toegang is. Motoriste moet los items in hul motor in die kattebak toesluit om grypvoorvalle en diefstal uit motors te voorkom.